次韻觀弟避難
作者：陳著
朝代：宋

paragraphs: 北風行黑殺，東南天柱折。
忠臣鋸解頭，文士刀抉舌。
我亦走危途，腥埃蒙面鐵。
攀緣極稜層，雙跟迸皴血。
山人邂逅驚，强顔取容悅。
班荆分菜糜，兒童笑流歠。
荼毒復荼毒，難說更難說。
十月初五夜，山林陰氣合。
骨肉復何之，無從知死活。
眼光射先廬，山人火烈烈。
虎狼相往來，左右無寸挾。
吞聲哭達旦，忽與妻孥接。
相持牽衣裳，透膚霜露浹。
何時是歸時，細思增鬰結。
且見脊令飛，繞樹日千匝。